Matul l-aħħar snin l-ammont ta' skart solidu f'Malta kiber flimkien mat-tkabbir fil-Prodott Domestiku Gross (PDG). Din ir-rabta trid tinqata', u l-kwantitajiet ta' skart iġġenerat minħabba żieda fl-attività kummerċjali trid tkun separata (de-coupled) mit-tkabbir fil-PDG. Il-premju Sustainable Practices Award, introdott għall-ewwel darba din is-sena waqt iċ-ċerimonja tal-GreenPak Annual Awards 2016, jippromovi dan il-kunċett modern u sostenibbli. Il-lokalità ta' Birkirkara rebħet dan l-unur ġdid meta rreġistrat l-akbar ammont ta' prattiki sostenibbli tal-iskart għall-2015. Il-kwantità ta' skart miġbur minn Birkirkara fil-boroż is-suwed naqas b'rata impressjonanti ta' 37%. Fl-istess waqt, ir-riċiklaġġ tal-iskart tal-ippakkjar f'din il-lokalità żdied għal 45 kilo għal kull ras fis-sena. Dan tħabbar mill-Kap Eżekuttiv tas-Soċjetà Koperattiva GreenPak l-Inġ. Mario Schembri waqt iċ-ċerimonja tal-GreenPak Annual Awards, li saret fi Ġnien is-Serenità f'Santa Luċija. L-unur ta' Best Overall Performance kien ippreżentat lill-komunità ta' Tas-Sliema. Dan l-unur jingħata lil dik il-komunità li tiġbor l-akbar ammont ta' skart riċiklabbli. Fl-2015, Tas-Sliema rreġistrat żieda ta' 65% fil-ġbir ta' materjal riċiklabbli. Il-Kunsill Lokali tal-Mosta rebaħ il-premju Most Responsive Community Award peress li kiseb żieda stabbli ta' 30% fir-rati ta' riċiklaġġ wara kampanja ta' edukazzjoni ta' xahrejn immexxija minn GreenPak f'Jannar tal-2015. Il-Kunsill Lokali ta' Ħal Balzan rebaħ il-premju Most Supportive Locality għall-impenn kontinwu tal-Kunsill biex iħeġġeġ aktar lir-residenti u lill-komunità kummerċjali biex jirriċiklaw aktar. Il-premju Most Glass Collected Award intrebaħ mill-komunità taż-Żurrieq.